b"\n_START_ARTICLE_\nCharles N'Zogbia\n_START_SECTION_\n\xc5\xbdivljenjepis\n_START_PARAGRAPH_\nN'Zogbia je bil sicer rojen v Harfleurju, v departmaju Seine-Maritime v Normandiji, odra\xc5\xa1\xc4\x8dal pa je v Parizu. Njegov mali bratranec je profesionalni tenisa\xc4\x8d Jo-Wilfried Tsonga.\n_START_SECTION_\nKlubska kariera\n_START_PARAGRAPH_\nN'Zogbia je svojo nogometno pot za\xc4\x8del v nogometni akademiji kluba Le Havre. Pri sedemnajstih letih ga je odkril takratni glavni skavt angle\xc5\xa1kega prvoliga\xc5\xa1kega kluba Newcastle United, Charlie Woods, ki je poskrbel za njegovo poskusno dobo v klubu . Po enomese\xc4\x8dnem treniranju z ekipo Newcastla je zadovoljil vodstvo, ki e \xc5\xbeelelo z njim skleniti pogodbo. Pri tem se je za nekaj \xc4\x8dasa celo zalomilo, saj Le Havre ni dovolil njegovega prestopa. S klubom naj bi Charlesa namre\xc4\x8d vezala pogodba o izobra\xc5\xbeevanju. Newcastle je vztrajal pri tem, da se lahko Charles sam odlo\xc4\x8di za prestop in se uvrsti na prestopno listo brez pla\xc4\x8dila od\xc5\xa1kodnine (t. i. free transfer). Na koncu se je vme\xc5\xa1ala FIFA in odlo\xc4\x8dila v prid Newcastlu._NEWLINE_Newcastle_NEWLINE_Po dolgotrajnih pogajanjih je Newcastle nazadnje pla\xc4\x8dal Le Havru postavljeno nadomestilo, da se francozi ne bi prito\xc5\xbeili na \xc5\xa1portno arbitra\xc5\xbeno komisijo, kar bi prestop zavleklo. Vrednost prestopa naj bi tako po neuradnih podatkih zna\xc5\xa1ala okoli 250.000 funtov. Uradno je tako N'Zogbia z Newcastlom podpisal pogodbo 2. septembra 2004 in postal tako zadnji igralec, ki je v klub pri\xc5\xa1el v \xc4\x8dasu, ko je bil njegov predsednik Sir Bobby Robson. Robson je bil tudi sicer navdu\xc5\xa1en nad N'Zogbio, kar je jasno izrazil tudi v \xc5\xa1tevilnih intervjujih_NEWLINE_N'Zogbia se je izkazal za veliko pridobitev v Tynesideu. V Newcastlu si je pridobil velik sloves, navija\xc4\x8di pa so mu nadeli nadimek 'Zog'. Zanj so napisali tudi posebno navija\xc5\xa1ko pesem in jo naslovili Zog on the Tyne (po pesmi skupine Lindisfarne Fog on the Tyne)._NEWLINE_Za Newcastle je Charles N'Zogbia prvi\xc4\x8d nastopil 11. septembra 2004 na tekmi proti Blackburn Roversom, ki jo je Newcastle dobil s 3:0. V sezoni 2005-06 se je N'Zogbia uveljavil kot igralec prve ekipe, nastopil pa je na 41 tekmah. Za Newcastle je prvi\xc4\x8d proti Fulhamu, ko je iz prostega strela zadel na tekmi, ki se je kon\xc4\x8dala neodlo\xc4\x8deno z 1:1. V tisti sezoni je skupaj zadel \xc5\xa1est golov, enega od njih po spektakularni akciji na tekmi proti Sunderlandu. Sezono 2005-06 je kon\xc4\x8dal na \xc4\x8detrtem mestu na listi strelcev svojega kluba, k temu pa je dodal \xc5\xa1e sedem podaj za zadetek. Zaradi te statistike se je zanj za\xc4\x8del zanimati Arsenal, toda N'Zogbia je z Newcastlom konec leta podalj\xc5\xa1al pogodbo za nove tri sezone._NEWLINE_V sezoni 2006-07 se ni ve\xc4\x8d redno uvr\xc5\xa1\xc4\x8dal v prvo ekipo, saj je tedanji mened\xc5\xbeer Glenn Roeder dajal prednost Damienu Duffu. Poleg tega se je N'Zogbia 13. decembra 2006 na tekmi proti Chelsea po\xc5\xa1kodoval. V ekipo se je vrnil \xc5\xa1ele konec februarja 2007. 13. maja 2007 je bil umaknjen s seznama nastopajo\xc4\x8dih na zadnji tekmi sezone proti Watfordu, po tem, ko se je uprl odlo\xc4\x8ditvi trenerja, da bo nastopil kot rezervni igralec. Ta poteza Charlesa N'Zogbie je ujezila veliko navija\xc4\x8dev Newcastla._NEWLINE_Kljub \xc5\xa1pekulacijam, da bo N'Zogbia zapustil klub v poletnem prestopnem roku, se to ni zgodilo. Na uvodni tekmi prihodnje sezone je bil celo vpoklican v prvo ekipo na tekmi proti Bolton Wanderersom. Mened\xc5\xbeerju Samu Allardycu se je oddol\xc5\xbeil s prvim zadetkom tekme, ki jo je Newcastle na koncu dobil s 3:1. 4. septembra 2007 je s klubom podpisal novo petletno pogodbo, ki ga klubu zavezuje do leta 2012\n_START_SECTION_\nReprezentan\xc4\x8dna kariera\n_START_PARAGRAPH_\nN'Zogbia je leta 2002 dvakrat nastopil za francosko nogometno reprezentanco do 16 let. Poleti 2006 je bil izbran v Francosko nogometno reprezentanco do 21 let za nastop na Evropsko U-21 nogometno prvenstvo 2006, ki se je odvijalo na Portugalskem. Zaradi sporov med Le Havrom in Newcastlom ga je moral francoski trener v zadnjem trenutku izbrisati s seznama nastopajo\xc4\x8dih._NEWLINE_Po dobrih nastopih v Newcastlu ga je trener septembra 2007 spet vpoklical v reprezentanco U-21. Za Francijo je tako prvi\xc4\x8d nastopil 7. septembra 2007 na tekmi proti Walesu, ki jo je Francija dobila z 1:0. Tudi Kongo je N'Zogbio povabil, da sodeluje v reprezentanci na tekmi proti francoski B ekipi v februarju 2008, kar pa je Charles zavrnil."